31. október 2022

Spoločnosť Henkel získala ocenenie Suppliers Partnership Award

**Technológia Pallumina ocenená za prínos k udržateľnosti v automobilovej výrobe**

Düsseldorf – Viac než 4 milióny automobilov sú ročne ošetrené procesmi predúpravy kovov z portfólia spoločnosti Henkel. Spoločnosť Henkel získala ocenenie od organizácie [Suppliers Partnership for the Environment](https://www.supplierspartnership.org/) za mimoriadnu inováciu pokročilého výrobného procesu s výrazným pozitívnym ekologickým a ekonomickým prínosom pri použití technológie Pallumina na modeloch Tacoma a Tundra spoločnosti Toyota v roku 2021.

Predúprava kovov je základným procesom výroby vozidiel, ktorý zvyšuje priľnavosť farby na karosérii a zároveň ju chráni pred koróziou. Použitím inovatívneho procesu predúpravy kovov od spoločnosti Henkel je možné znížiť počet krokov celého procesu predúpravy zo štandardných sedem na štyri. Medzi jeho hlavné ekologické prínosy patria eliminácia fosfátov ťažkých kovov, ako sú fosfáty zinku, niklu a mangánu, zníženie tvorby kalu až o 90 % a výrazné zníženie spotreby vody.

Inovatívna technológia od spoločnosti Henkel využíva konverzný náter s využitím oxidov kovov namiesto fosfátového konverzného náteru, čím výrazne redukuje tvorbu kalu, keďže znižuje potrebu leptania kovov a použitie fluoridových aditív. Tým sa znižuje potreba bežného čistenia nádrží a každoročné chemické čistenie sa eliminuje úplne, čo vedie k zníženiu nákladov na likvidáciu kalu aj nákladov na pracovnú silu.

*„Automobilový priemysel v súčasnosti hľadá riešenia, ktoré posilnia udržateľnosť a zároveň znížia náklady, zjednodušia procesy a zabezpečia vysokú výkonnosť,“* hovorí Cris Naida, viceprezident divízie Automotive OEM Americas spoločnosti Henkel. *„Naše technológie povrchovej úpravy spĺňajú všetky tieto atribúty a predstavujú výnimočné riešenie pre lakovacie procesy.“*

Predúprava kovov procesom Pallumina je účinná na všetkých základných kovoch a umožňuje až 100 % opracovanie hliníka, čím prispieva k ešte širšiemu využitiu tohto ľahkého materiálu. Podľa Centra pre výskum automobilového priemyslu by sa využívanie hliníka pri výrobe osobných a nákladných vozidiel malo do roku 2040 zvýšiť zo súčasných približne 13 % až na 26 %. Hliník zohráva veľmi dôležitú úlohu pri znižovaní spotreby vozidiel so spaľovacími motormi a hmotnosti elektrických vozidiel.

Suppliers Partnership for the Environment zastrešuje organizácie z automobilového priemyslu vrátane niekoľkých najväčších svetových výrobcov automobilov a ich dodávateľov. Jej cieľom je budovať automobilový priemysel s pozitívnym vplyvom na životné prostredie.

Viac informácií o riešeniach spoločnosti Henkel na povrchovú úpravu kovov pre automobilové karosérie nájdete [tu.](https://www.henkel-adhesives.com/us/en/industries/automotive/paint-shop-solutions.html#metal-pretreatment)

*PALLUMINA™ je ochranná známka spoločnosti Nihon Parkerizing. Na základe licencie od Nihon Parkerizing je Henkel dodávateľom technológie Pallumina pre spoločnosť Toyota North America.*

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)